钦定古今图书集成/明伦汇编/闺媛典/第309卷 > 皇清四十二 > 吴念祖妻黄氏
## 钦定古今图书集成/明伦汇编/闺媛典/第309卷 > 皇清四十二 > 吴念祖妻黄氏

按《歙县志》：“黄氏，潭渡人。北岸吴念祖妻，光禄卿宗尧孙妇也。归吴三日而夫病，氏刲股以进，祷天自代。越五日夫亡，氏尽变其衣饰以殓。殓毕，抽白刃自枕柩前，孀姑急持之，泣谓曰：‘汝死孰与事姑’？氏拜且恸曰：‘祖翁死忠，翁死孝，妾顾不可死烈乎’？姑大恸，欲与俱死，氏乃收泪，勉从姑命，断发毁容，与姑同卧一榻。历” 四十六年。姑没，尽哀。葬毕，喟然曰：“吾可以见夫面矣。” 趺坐三日而逝。